Polisiemanne by Koffiefontein-stasie doodgeskietArgieffoto: Phillip Bruwer Twee polisiebeamptes, albei 32-jarige konstabels, is deur die loop van Woensdagaand by die Koffiefontein-polisiestasie in die Vrystaat doodgeskiet. “Toe polisiebeamptes wat op patrollie was omstreeks 04:00 vanoggend teruggekeer het na die stasie, het hulle hul kollegas se liggame in die aanklagkantoor aangetref,” het brig. Motansi Makhele, provinsiale polisiewoordvoerder, aan Maroela Media gesê. Een konstabel is in die kop geskiet, en die ander een in die kop en rug. Makhele het gesê gerugte wat die ronde doen dat die polisiestasie beroof is, is onwaar. “Een van die slagoffers se dienspistole is wel vermoedelik gesteel.” Hy het gesê die motief en hoeveel verdagtes by die voorval betrokke was, is in dié stadium onbekend en word ondersoek. “Die polisie ondersoek twee sake van moord asook ŉ saak van gewapende roof. Niemand is nog in verband met die voorval in hegtenis geneem nie.” ŉ Volskaalse ondersoek is van stapel gestuur wat onder meer die Valke insluit. Die konstabels is as Obert Boitumelo Mekoa en Mzonani David Manjo geïdentifiseer. Genl.maj. Moeketsi Sempe, die waarnemende provinsiale kommissaris van die Vrystaat, het sy innige meegevoel met die families van die oorledenes betuig. Hy het onderneem dat die polisie onverpoos gaan werk om die misdadigers aan te keer.